Orgaanskenking-aktivis sterf ure ná baba se geboorte | Maroela Media
Nathan en Megan Johnson kort na baba Eilee Kate se geboorte. Foto: GoFundMe
'n Vrou van Nashville, Tennessee, wat voorheen 'n hartoorplanting oorleef het, is vandeesweek dood ure nadat haar babadogtertjie gebore is.
CNN berig Nathan en Megan Johnson se eersteling, baba Eilee Kate, is Dinsdag net voor 03:00 gebore. Die geboorte het glad verloop en die ouers was verheug om hul babadogtertjie te kon vashou. 'n Paar uur later het die 31-jarige Megan se toestand egter versleg en sy is ongeveer agt uur ná Eilee se geboorte dood.
Dit is nog nie duidelik wat die oorsaak van Megan se dood was nie.
Megan is op 15-jarige ouderdom met 'n hartkwaal genaamd miokarditis gediagnoseer en moes op 23-jarige ouderdom 'n hartoorplanting kry nadat sy aan hartversaking gely het. Ná haar hartoorplanting het Megan verskeie media-onderhoude oor haar ervaring gedoen en bewusmaking rakende orgaanskenking geskep. Sy het ook 'n boek genaamd Megan's Heart geskryf.
Megan en Nathan is 'n jaar ná haar hartoorplanting getroud.
Megan en Eilee Kate Johnson. Foto: Instagram
Nathan is 'n Christenmusikant en nou 'n enkelpa vir klein Eilee. Josh Wilson, 'n vriend van Nathan, het 'n skarefinansieringsprojek begin om Nathan finansieel te onderhou sodat hy vir 'n paar maande na sy pasgebore babadogtertjie kan omsien sonder dat hy saam met sy musiekgroep hoef te toer en optredes te doen om 'n inkomste te verdien.
"Nodeloos om te sê, Nathan is gebreek. Daar is nie woorde hiervoor nie, so ek sal nie veel meer sê nie. Wat ek weet, is: Nathan is 'n wonderlike man en 'n ongelooflike pa. Hy het sy dogter so baie lief," het Wilson op die finansieringswebwerf geskryf.
Teen Saterdagmiddag was daar reeds meer as $372 000 (ongeveer R4,8 miljoen) vir Nathan en Eilee ingesamel.
Baie hartseer. Bly sy kon darem haar baba sien, en vashou.
Dit is so so so hartseer. Mag die Here Sy Hande oor hul hou….
Simpatie aan die gesin
So 'n mooi mens…. Hartseer!
dit is so hartseer..bly baba kan eendag hierdie foto koestermmkan nie anders as om te dink syt normaal gekraam…tsv hart…kon hul nie eerser elektiewe epidurale keiser gedoen het nie??? baie minder stres op die liggaam mos..aijaijai